Anne Grosvold

Anne Merete Grosvold (født 1950) er en norsk journalist og programleder som var ansatt i NRK i 38 år. Hun arbeidet både med underholdning- og nyhetsprogrammer, og hadde sitt eget talkshow.

 Liv og virke 
Grosvold er utdannet fra Norsk journalisthøgskole i Oslo.

Med unntak av perioden 1987–1991, da hun var informasjonssjef i Justisdepartementet, har hun siden begynnelsen av 1970-årene jobbet i NRK. I 1980-årene var hun blant annet programsekretær ved NRK Nordland. Etter returen til NRK i 1991, var hun programleder i nyhetsprogram som Dagsnytt Atten, Dagsrevyen, Utenriksmagasinet og Redaksjon 21. I perioden 1993–1996 var hun NRKs korrespondent i Asia med kontor i Beijing. Deretter ledet hun Kulturuke (2000), Bokbadet, Grosvold (2000), Sommeråpent, Det svakeste ledd (2004) og Frokost-TV (2003). Hun har også ledet en rekke evenementsprogrammer, blant annet TV-aksjonen i 1998 og Brageprisen i 1999.

Fra september 2007 ble Grosvold programleder for talkshowet Grosvold på NRK1. Programmet overtok sendetiden til Først og sist på fredagskvelden etter at Fredrik Skavlans program ble lagt ned våren 2007. Programmet Grosvold gikk i fire sesonger og hadde sin siste sending mai 2009. I 2009 startet hun i samarbeid med Ronny Kristoffersen arbeidet på en ny TV-serie som hadde premiere på NRK i 2010.Dagbladet.no: Grosvold lager nytt NRK-program

I 1998 ble hun tildelt Den store journalistprisen, da hun var programleder for Redaksjon 21. Hun har dessuten vunnet priser som årets TV-navn i 1996 og årets navn 1996 og 1997. I 2007 ble hun tildelt Seerprisen. I 2016 mottok hun hedersprisen under Gullruten 2016.

I 2016 meldte hun seg inn i Arbeiderpartiet, og i forbindelse med stortingsvalget 2017 ble hun innleid av partiet.

 Privatliv 
Grosvold har tre søstre som er mye eldre enn hun er, siden hennes mor fødte henne da hun var 48 år. Hun har en datter, Johanne, som jobber for Reuters i London.Dagbladet.no: Kvinne på høyden

 Bibliografi 
 Norges førstedamer: Fem portretter Gyldendal (2002) (Skrevet sammen med Anne Torjusson Diesen og Hilde Hagevik Odde).

 Programlederjobber 
 Er det sant, er det fælt (1991)
 KulturEn (reporter) (1996)
 Redaksjon 21 (som hovedprogramleder fra 1996 til 1999) (1996–2000)
 Bokbadet (serien ble ikke fjernsynssendt før høsten 1996, og fra 2006 kun sendt på Nett-TV på Bokklubbens hjemmeside) (1992–1993) & (1999–2004)
 Grosvold (kulturprogram) (2000)
 Kulturuke (2000)
 Kongelige førstedamer (2001)
 Frokost-TV (2001 & 2003–2005)
 Det svakeste ledd (2004)
 Sommeråpent (2002–06)
 Grosvold (2007–09)
 Dagsnytt Atten (2009–2015)

 Referanser 

 Eksterne lenker 


  Biografi på NRK

Kategori:Norske TV-programledere
Kategori:Norske radioprogramledere
Kategori:Norske journalister
Kategori:Ap-politikere i Oslo
Kategori:Norske sakprosaforfattere
Kategori:NRK-korrespondenter
Kategori:Programledere for NRK TV
Kategori:Programledere for NRK Radio
Kategori:NRK-journalister
Kategori:Vinnere av Gullrutens hederspris
Kategori:TV-prisen
Kategori:Personer fra Oslo